Predkladacia správa

„Finančné memorandum programu cezhraničnej spolupráce Phare medzi Slovenskou republikou a Poľskom pre rok 2002“ je predkladané na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Finančné memorandum sa podpisuje za účelom zabezpečenia financovania projektov predložených na podporu slovensko-poľskej cezhraničnej spolupráce. Celkový alokovaný grant v rámci programu 2002/000-635, ktorý je predmetom tohto Finančného memoranda, predstavujú  4 MEUR v rozdelení 3,6 MEUR na investičné aktivity a 0,4 MEUR na financovanie neinvestičných opatrení. Prijímatelia pomoci sa podieľajú na spolufinancovaní projektov vo výške 1,6 MEUR. Vyčlenené finančné prostriedky Phare musia byť nakontrahované do 30. 11. 2004 a projekty ukončené do 30.11.2005.

Cieľom predmetného Finančného memoranda je schválenie finančnej podpory spolupráce hraničných regiónov Slovenskej republiky a Poľskej republiky. Cezhraničná spolupráca je prostriedkom stimulácie ekonomických aktivít v týchto regiónoch a podpory v prekonávaní problémov, ktoré sú výsledkom ich periférnej pozície v národnom hospodárstve. 

V súlade so Spoločným programovým dokumentom, program 2002 pre poľsko-slovenskú cezhraničnú spoluprácu identifikuje dve prioritné oblasti opatrení na oboch stranách spoločnej hranice a to nasledovne: “prístupnosť - vrátane dopravy” a “životné prostredie”. Program pre slovenskú hraničnú oblasť zahŕňa 2 infraštruktúrne opatrenia a Spoločný fond malých projektov.

V prípade infraštruktúrnych opatrení sa budú realizovať nižšie uvedené projekty:

„Rekonštrukcia cesty III/520 19 Oravice – Zuberec“, prostredníctvom tohoto projektu sa zlepší dopravná infraštruktúra v okrese Tvrdošín (Oravský región) a podporí sa miestne hospodárstvo. Celkový rozpočet projektu je 2,757 MEUR. Príspevok Phare predstavuje 1,8 MEUR a národné spolufinancovanie 0,957 MEUR.

Druhým projektom je „Rozvoj environmentálnej infraštruktúry okresov Kežmarok, Poprad, Stará Ľubovňa“, ktorého zámerom je zníženie miery znečistenia v riekach Poprad a Dunajec prostredníctvom investičných aktivít v oblasti čistenia a odkanalizovania odpadových vôd v hraničnej oblasti. Celkový rozpočet projektu je 2,4 MEUR. Príspevok Phare tvorí 1,8 MEUR a národné spolufinancovanie 0,6 MEUR. 

Súčasťou Finančného memoranda je tiež „Fond malých projektov“, ktorého výška Phare alokácie pre Slovenskú republiku je 0,4 MEUR. Fond podporuje najmä neinvestičné aktivity zamerané na rozvoj spolupráce v kultúrnych a mládežníckych aktivitách a aktivity na podporu ekonomicko-hospodárskeho rozvoja susediacich hraničných regiónov do výšky príspevku Phare 50 000 EUR pre jeden projekt.

Vzhľadom na skutočnosť, že správa o projektoch programu Phare 2002 už bola predmetom rokovania vlády SR č. 887 z 21. augusta 2002 a toto memorandum je v súlade s uvedeným uznesením, materiál nebol predložený na medzirezortné pripomienkové konanie a predkladá sa na rokovanie vlády SR.